google/wiki40b huggingface dataset:
Κώστας Ν. Χατζηκωστής

Βιογραφία

Γεννήθηκε στην Κάτω Πάφο της Κύπρου στις 2 Ιανουαρίου 1939. Φοίτησε στο γυμνάσιο Πάφου. Σπούδασε οικονομικά, νομικά και δημοσιογραφία στο Πανεπιστήμιο Αθηνών.
Από νεαρός φοιτητής αναμείχθηκε στην πολιτική και ήταν στέλεχος της μαχητικής νεολαίας της Ένωσης Κέντρου, όταν διεξαγόταν ο Ανένδοτος Αγώνας, μ’ επικεφαλής τον Γεώργιο Παπανδρέου.

Δημοσιογραφική δραστηριότητα

Το 1964, επέστρεψε στην Κύπρο, όπου άσκησε μαχόμενη δικηγορία στη Λευκωσία και τη Μόρφου μέχρι το 1971. Στο ίδιο χρονικό διάστημα (1964-1971) συνεργάσθηκε επί καθημερινής βάσεως με την εφημερίδα "Ελευθερία", ως πολιτικός και οικονομικός σχολιογράφος και αρθρογράφος. Ως απεσταλμένος της «Ελευθερίας» στην Ελλάδα, πήρε συνεντεύξεις από την πολιτική ηγεσία της Ελλάδας, στα τέλη Δεκεμβρίου 1966 με αρχές Ιανουαρίου 1967. Μεταξύ αυτών ο Στέφανος Στεφανόπουλος (πρωθυπουργός), ο Παναγιώτης Κανελλόπουλος (αρχηγός της ΕΡΕ), ο Σπύρος Μαρκεζίνης (αρχηγός των Προοδευτικών), ο Ανδρέας Παπανδρέου (ηγετικό στέλεχος της Ένωσης Κέντρου) και ο Παναγιώτης Πιπινέλης (πρώην πρωθυπουργός και ηγετικό στέλεχος της ΕΡΕ). Από το 1968 μέχρι το 1971 εξέδιδε την εβδομαδιαία εφημερίδα "Ελεύθερο Βήμα”. Για δύο χρόνια (1971-1973) υπηρέτησε με ειδική διπλωματική αποστολή στην Ύπατη Αρμοστεία στο Λονδίνο, ενώ μετά επέστρεψε στο νομικό του επάγγελμα.

Εκδοτική δραστηριότητα

Το 1976, με άλλους συνεργάτες, δημιούργησε στην Κύπρο τον εκδοτικό όμιλο “ΗΝΩΜΕΝΟΙ ΔΗΜΟΣΙΟΓΡΑΦΟΙ ΔΙΑΣ COMPANY LTD” και εξέδωσε την ημερήσια εφημερίδα “Η Σημερινή”. Ο εκδοτικός οργανισμός ΔΙΑΣ, μετεξέλιξη της πρώτης εταιρίας, επεκτάθηκε μεταγενέστερα και σε άλλους εκδοτικούς τομείς. Έτσι από το 1986 άρχισε να εκδίδει το πρώτο εβδομαδιαίο περιοδικό ποικίλης ύλης "Το Περιοδικό" και από το 1990 οργάνωσε και ξεκίνησε τις εκπομπές του πρώτου ιδιωτικού κυπριακού ραδιοφωνικού σταθμού, του "Ράδιο Πρώτο”Το 1995 έθεσε σε λειτουργία το πρώτο ουσιαστικά, ιδιωτικό κυπριακό τηλεοπτικό κανάλι, το “Sigma TV”
Στη συνέχεια, εκδίδει τα περιοδικά “MUST”, “MAN”, “XTREME”, “TVSTAR”, “TIMEOUT”, “TIMEOUT ATHENS”, “ΛΟΙΠΟΝ”
Είναι έγγαμος και πατέρας δύο παιδιών.

Συγγραφικό έργο

“Μαύρα χρόνια 1959-1968”, Εκδόσεις Γερμανός, 2008 
“Δύναμη, Εκδόσεις”, Γερμανός, 2007 
“Η μοίρα της Κύπρου”, Εκδόσεις Γερμανός, 1997 
"Έξι προεδρικά πορτραίτα", Γερμανός, 2015
Χοσέ Χολέμπας

Σε συλλογικό επίπεδο

Ξεκίνησε τα πρώτα του ποδοσφαιρικά βήματα στην ηλικία των 7 ετών στην τοπική Σίντρινγκ, ενώ στη συνέχεια αγωνίστηκε στις ομάδες νέων των Κλάινβαλντσταντ και Τεουτόνια Όμπερναου. Το 2002 μεταπήδησε στην ερασιτεχνική Ασάφενμπουργκ Νταμ και το 2005 στην επίσης ερασιτεχνική Βικτόρια Καλ, όπου και διέπρεψε ως επιθετικός πετυχαίνοντας 15 τέρματα σε 33 συμμετοχές.
Οι εμφανίσεις του είχαν ως αποτέλεσμα να προσελκύσει το ενδιαφέρον της Μόναχο 1860, η οποία και τον ενέταξε αρχικά στη β' ομάδα της, που αγωνιζόταν στην Regionalliga Süd (Γ' Κατηγορία Γερμανίας και από το 2008 Δ'). Την παρθενική του εμφάνιση στην επαγγελματική ομάδα της Μόναχο 1860 την πραγματοποίησε την περίοδο 2007-08 και συγκεκριμένα στις 21 Σεπτεμβρίου 2007 στο νικηφόρο 2-1 επί της Ζανκτ Πάουλι για το πρωτάθλημα της Τσβάιτε Λίγκα.
Το καλοκαίρι του 2009, με την έλευση του Έβαλντ Λίνεν στον πάγκο της ομάδας, καθιερώθηκε ως αμυντικός. Στην καριέρα του στην ομάδα της Βαυαρίας είχε συνολικά 47 συμμετοχές και 12 τέρματα με την β' ομάδα καθώς και 74 συμμετοχές και 7 τέρματα με την επαγγελματική ομάδα.
Το καλοκαίρι του 2010 μετεγγράφηκε στον Ολυμπιακό έναντι 900.000 ευρώ, όντας προσωπική επιλογή του Έβαλντ Λίνεν, ο οποίος όμως αποχώρησε πρόωρα από τον Ολυμπιακό.
Στις 30 Αυγούστου 2014 ανακοινώθηκε η μεταγραφή του στη Ρόμα, στην οποία υπέγραψε τριετές συμβόλαιο συνεργασίας, όπου βρήκε ως συμπαίκτες δύο ακόμη Έλληνες διεθνείς, τους Βασίλη Τοροσίδη και Κώστα Μανωλά, αποχώρησε όμως το επόμενο καλοκαίρι για να συνεχίσει την καριέρα του στην αγγλική Γουότφορντ, έναντι 2,5 εκατομμυρίων ευρώ.

Στην εθνική Ελλάδας

Οι καλές εμφανίσεις του στο ελληνικό πρωτάθλημα και η ελληνική καταγωγή του ενεργοποίησε το ενδιαφέρον του τότε ομοσπονδιακού προπονητή της Ελλάδας Φερνάντο Σάντος, εν όψει της συμμετοχής της στο Ευρωπαϊκό Πρωτάθλημα 2012. 
Τον Νοέμβριο του 2011 ο Χοσέ Χολέμπας απέκτησε την ελληνική υπηκοότητα και κλήθηκε (ως Ιωσήφ Χολέβας) για τον εντός έδρας φιλικό αγώνα προετοιμασίας με τη Ρωσία στις 11 Νοεμβρίου 2011 (1-1), έχοντας μάλιστα συμμετοχή στο τέρμα της ισοφάρισης. Συμμετείχε στην τελική φάση του Euro 2012, αγωνιζόμενος σε τρεις αγώνες.
Υπήρξε μέλος της αποστολής που συμμετείχε στο Μουντιάλ του 2014 στη Βραζιλία αγωνιζόμενος και τις τέσσερις φορές ως βασικός.

Προσωπική ζωή

Ο πατέρας του ονομάζεται Αχιλλέας Χολέβας, κατάγεται από τη Βασιλική Τρικάλων και υπήρξε ποδοσφαιριστής της τοπικής ομάδας "Κεραυνός Βασιλικής", σταμάτησε όμως νωρίς το ποδόσφαιρο, έπειτα από έναν σοβαρό τραυματισμό και μετανάστευσε στη Γερμανία, όπου εργάστηκε ως σερβιτόρος. Εκεί γνώρισε την πρώτη του σύζυγο Λόβις (Ουρουγουανή), με την οποία απέκτησε τον Ιωσήφ ή Χοσέ στην πόλη Ασάφενμπουργκ. Σύντομα ο γάμος διαλύθηκε και ο Χοσέ μεγάλωσε με τη μητέρα του. 
Ο Χοσέ επανασυνδέθηκε με τις ελληνικές ρίζες του το 2009, που μεταγράφηκε στον Ολυμπιακό και κυρίως το 2011, όταν πήρε την ελληνική υπηκοότητα και επισκέφτηκε το χωριό της καταγωγής του πατέρα του. Έχει μια κόρη την Τανίσα, την οποία απέκτησε σε ηλικία 18 ετών με την τότε κοπέλα του και μετέπειτα σύζυγό του, ενώ σήμερα είναι παντρεμένος σε δεύτερο γάμο με τη Γερμανίδα Νταϊάνα Γιούνγκερ.
Τσεχοσλοβάκικο λυκόσκυλο

Το Τσεχοσλοβάκικο λυκόσκυλο (τσέχικα: Československý vlčák, σλοβάκικα: Československý vlčiak) είναι μια σχετικά νέα φυλή σκύλου που εντοπίζεται η αρχική του προέλευση σε ένα πείραμα που πραγματοποιήθηκε το 1955 στην Τσεχοσλοβακία. Μετά την αρχική αναπαραγωγή των Γερμανικών Ποιμενικών Σκύλων από γραμμές αίματος με τους Καρπάθιους λύκους (Canis lupus lupus), δουλεύτηκε ένα σχέδιο για να δημιουργηθεί μια φυλή που θα έχει την ιδιοσυγκρασία, τη νοοτροπία της αγέλης και την εκπαιδευσιμότητα του Γερμανικού Ποιμενικού Σκύλου και τη δύναμη, τη σωματοδομή, και την αντοχή του Καρπάθιου λύκου.
Η φυλή κατασκευάστηκε ως σκυλιά επίθεσης για χρήση σε στρατιωτικές ειδικές επιχειρήσεις που πραγματοποιούνταν από τις τσεχοσλοβάκικες ειδικές δυνάμεις καταδρομέων, αλλά χρησιμοποιήθηκαν αργότερα στην αναζήτηση και διάσωση, για σκύλοι φύλακες, για εντοπισμό, για τα κοπάδια, για την ευκινησία τους, για την υπακοή τους, για το κυνήγι και για να σέρνουν κάρα στην Ευρώπη και τις Ηνωμένες Πολιτείες. Αναγνωρίστηκε επίσημα ως εθνική φυλή στην Τσεχοσλοβακία το 1982 και αναγνωρίστηκε επισήμως ως φυλή από τη Διεθνή Κυνολογική Ομοσπονδία (Fédération Cynologique Internationale, FCI) το 1989.

Ανάλυση DNA

Το 2015, μελέτη DNA της φυλής σε σύγκριση με τους Γερμανικούς Ποιμενικούς και τους Καρπάθιους λύκους βρήκε μόνο δύο απλότυπους μητρικού μιτοχονδριακού DNA και δύο πατρικούς απλότυπους Y DNA εντός της φυλής. Τόσο οι απλότυποι mDNA όσο και ένας απλότυπος yDNA προήλθαν από τους Γερμανικούς Ποιμενικούς και ήταν το αποτέλεσμα της αναδιασταύρωσης. Ο άλλος απλότυπος yDNA ήταν μοναδικός για τη φυλή. Και οι τέσσερις απλότυποι ήταν διαφορετικοί από αυτούς των γονικών πληθυσμών.
Οικογένεια Γουλανδρή

Η Οικογένεια Γουλανδρή είναι εφοπλιστική οικογένεια, μέλη της οποίας διακρίνονται ακόμα και σήμερα στη ναυτιλία και τις τέχνες.
Η καταγωγή της είναι από την Άνδρο. Μέλη της κατοικούν στην Αθήνα και το Λονδίνο ενώ έχουν συνδεθεί συγγενικά με τις οικογένειες Εμπειρίκου, Βαρδινογιάννη, Λαιμού, Παπαστράτου κ.α.
Αμφιγένεια

Η Αμφιγένεια ήταν πόλη της αρχαίας Ηλείας. Μας είναι γνωστή από τον Στράβωνα ενώ ο Παυσανίας που πέρασε από την περιοχή δεν την αναφέρει, ίσως στην εποχή του να μην υπήρχαν ίχνη της . Ήταν μία από τις πόλεις του κράτους του Νέστορα της ομηρικής Πύλου ενώ αργότερα πέρασε στο βασίλειο της Σκιλουντίας, στην πόλη υπήρχε ιερό της Λητούς. Οι αρχαίοι Ηλείοι πίστευαν ότι εδώ είχε γεννηθεί ο Απόλλων
Η θέση της αρχαίας πόλης είναι άγνωστη, αν και ορισμένοι ερευνητές την τοποθετούν στην ευρύτερη περιοχή που καλύπτει σήμερα το χωριό Γρύλλος, Δημοτικό Διαμέρισμα του Καλλικράτειου Δήμου Κρεστένων-Ανδρίτσαινας (πρώην Δήμου Σκιλλούντος), στην προ "Καποδίστρια" Επαρχία Ολυμπίας του νομού Ηλείας.
Χουάν Πάμπλο Πίνο

Μονακό

Στις 10 Φεβρουαρίου 2007, ο Πίνο αγωνίστηκε στον πρώτο του αγώνα για την γαλλική Λιγκ 1 με την Μονακό, με αντίπαλο την Παρί Σεν Ζερμέν.

Γαλατασαράι

Στις 19 Ιουλίου 2010, η Γαλατασαράι ανακοίνωσε την ένταξη του Πίνο στην ομάδα για διάρκεια τριών ετών, έναντι αντιτίμου ύψους €3 εκατομμυρίων. Ο 23χρονος είχε υπογράψει τριετές συμβόλαιο με την νέα του ομάδα.
Βραβεύτηκε ως MVP στη διάρκεια του ντέρμπι της Κωνσταντινούπολης απέναντι στην Φενέρμπαχτσε στο Καντικόι, ο οποίος τελείωσε με σκορ 0-0, στις 24 Οκτωβρίου 2010. Ο Πίνο πέτυχε το πρώτο του τέρμα με την νέα του ομάδα απέναντι στην Αντάλιασπορ, στις 30 Οκτωβρίου 2010, σε μια αναμέτρηση που έλειξε με νίκη της ομάδας του με σκορ 2-1. Πριν από την έναρξη της σεζόν 2011–2012, ο νέος προπονητής της Γαλατασαράι, Φατίχ Τερίμ τον άφησε εκτός της αποστολής της ομάδας για την καλοκαιρινή της προετοιμασία.
Στις 29 Αυγούστου, αποχώρησε ως δανεικός με προορισμό την Αλ-Νασρ, έναντι ποσού ύψους €400,000.

Επιστροφή στην Γαλατασαράι

Μετά την επιστροφή του Πίνο από τον δανεισμό του στην Αλ Νασρ, εξέφρασε την επιθυμία του να παραμείνει στην Γαλατασαράι, όμως ο Φατίχ Τερίμ απέρριψε την επιθυμία του παίκτη να παραμείνει στον σύλλογο και δεν τον συμπεριέλαβε στην αποστολή που θα πραγματοποιούσε προετοιμασία, ενόψει της νέας σεζόν, στην Αυστρία.

Μερσίν Ιντμάν Γιουρντού

Στις 20 Ιουλίου 2012, ο Πίνο υπέγραψε στην τουρκική Μερσίν Ιντμάν Γιουρντού έναντι ποσού ύψους €100,000 για συμβόλαιο διετούς διάρκειας.  Μετά την προετοιμασία της ομάδας στην Σλοβενία, ο ομάδα και ο ποδοσφαιριστής έλυσαν κοινοί συναινέσει την συνεργασία τους. Λόγος της απομάκρυνσης του παίκτη ήταν, σύμφωνα με την ομάδα, η αδυναμία του να προσαρμοστεί στο κλίμα.

Ολυμπιακός

Στις 14 Σεπτεμβρίου 2012, ο Πίνο ξεκίνησε διαπραγματεύσεις με τον Ολυμπιακό, ώστε να αγωνιστεί στην ομάδα από το 2013. Πραγματοποίησε το ντεμπούτο του με τους Ερυθρολεύκους στη διάρκεια εντός έδρας αναμέτρησης με αντίπαλο την Βέροια, περνώντας ως αλλαγή στο δεύτερο ημίχρονο, συμβάλλοντας, με δύο ασίστ, στην άνετη επικράτηση της ομάδας του με σκορ 3-0. Αποτέλεσμα της απόδοσής του ήταν η ανάδειξή του ως MVP της αναμέτρησης, κερδίζοντας το χειροκρότημα της κερκίδας.
Ακόμη, ο Πίνο αγωνίστηκε και στον τελικό Κυπέλλου Ελλάδος με αντίπαλο τον Αστέρα Τρίπολης και διαιτητή τον Γιάχο, έναν ιστορικό αγώνα τον οποίο ο Ολυμπιακός κέρδισε με σκορ 3-1, και σήκωσε το βαρύτιμο τρόπαιο.

Επιστροφή στην Ιντεπεντιέντε Μεδεγίν

Το καλοκαίρι του 2013, ο Πίνο παραχωρήθηκε σαν δανεικός στην Ιντεπεντιέντε Μεδεγίν.

Διεθνής Καριέρα

Ο Πίνο είναι επίσης Κολομβιανός διεθνής, ο οποίος έχει αγωνιστεί παλιότερα με την ηλικιακή κατηγορία U-20 της χώρας του. Πραγματοποίησε το ντεμπούτο του με το αντιπροσωπευτικό συγκρότημα της χώρας του το 2008.
Δεκαοκτάγωνο

Στη γεωμετρία, το δεκαοκτάγωνο (από τις ελληνικές λέξεις δεκαοκτώ και γωνία) είναι ένα οποιοδήποτε πολύγωνο σχήμα με 18 πλευρές και 18 κορυφές. Οι εσωτερικές γωνίες οποιουδήποτε απλού δεκαοκταγώνου έχουν άθροισμα 2880 μοίρες (°). Το σύμβολο Schläfli του δεκαοκταγώνου είναι {18}.

Κατασκευή κανονικού δεκαοκταγώνου

Το κανονικό δεκαοκτάγωνο δεν είναι δυνατό να κατασκευασθεί με κανόνα και διαβήτη
Καμίλα Μπορδονάμπα

Βιογραφία

Γεννήθηκε στις 4 Σεπτεμβρίου 1984 στο Μπουένος Άιρες. Οι γονείς της, Χουάν Κάρλος Μπορδονάμπα και Νόρα Ρολδάν είναι ελεύθεροι επαγγελματίες και ιδιοκτήτες μπακάλικου. Έχει δύο αδέρφια, τη Μελίνα και τον Ροντρίγκο.
Είχε σχέση με τον συμπρωταγωνιστή της Μπενχαμίν Ρόχας όταν ήταν και οι δύο στις σειρές Τσικιτίτας και Ανυπότακτες Καρδιές, χώρισαν το 2004. Μετά έβγαινε με μέλος της παραγωγικής ομάδας των Erreway, τον Chochi και ανακοίνωσε τον χωρισμό τους το 2007. Έχει ονομάσει τον συμπρωταγωνιστή της Φελίπε Κολόμπο κολλητό της και είναι η νονά της κόρης του μαζί με τον Μπενχαμίν Ρόχας.
Μοναστήρι της Μολντοβίτσα

Ιστορία

Ο Στέφανος ο Μέγας, βασιλιάς  της Μολδαβίας από το 1457 μέχρι το θάνατό του το 1504, αγωνίστηκε σε 36 μάχες εναντίον της Οθωμανικής Αυτοκρατορίας, από τις οποίες κέρδισε τις 34. Ήταν πολύ θρήσκος και έχτισε εκκλησίες μετά από πολλές μάχες. Ανέθεσε σε καλλιτέχνες την κάλυψη των εσωτερικών και εξωτερικών χώρων με περίτεχνες τοιχογραφίες (πορτραίτα των αγίων και των προφητών, σκηνές από τη ζωή του Ιησού).

Τοιχογραφίες

Αυτό το μοναστήρι, που χτίστηκε από τον Βοεβόδα Πέτρο, είναι ένα από τα οκτώ μοναστήρια στη Βόρεια Μολδαβία με αγιογραφίες ζωγραφισμένες στους εξωτερικούς τοίχους. Η Αδελφή που ζει στο μοναστήρι για περισσότερα από 50 χρόνια, λέει ότι είναι "η αγία γραφή σε χρώμα".
New Deal

Δικαστικές αντιδράσεις

Καθώς αρχικά πολλές από τις αλλαγές της Νέας Συμφωνίας είχαν θεωρηθεί αντισυνταγματικές, ο Ρούσβελτ, για να επιτύχει τη λήψη ευνοϊκότερων αποφάσεων από το Ανώτατο Δικαστήριο για τις νέες οικονομικές πολιτικές του, πρότεινε το 1937 ένα νέο νομοσχέδιο προς ψήφιση από το Κογκρέσο, για την αύξηση του αριθμού των δικαστών του Ανωτάτου Δικαστηρίου. Η κεντρικότερη και πιο αμφιλεγόμενη διάταξη του νέου νομοσχεδίου ήταν η δυνατότητα που δινόταν στον Πρόεδρο των ΗΠΑ να ορίσει έναν επιπλέον δικαστή, κάθε φορά που ένας από τους υπάρχοντες δικαστές έφτανε την ηλικία των 70 ετών και δεν είχε συνταξιοδοτηθεί σε διάστημα 6 μηνών. Αν και ο νόμος δεν πέρασε στην ψηφοφορία, οδήγησε στην αλλαγή στάσης του δικαστή Όουεν Ρόμπερτς (Owen Roberts) υπέρ της «Νέας Συμφωνίας» και βοήθησε στην έγκριση των νέων μέτρων.
Αχμέντ Καμίλ Ακντίκ

Βιογραφία

Γεννήθηκε στη συνοικία Φιντικλί της Κωνσταντινούπολης. Υπήρξε αρχικά μαθητής του Σουλεϊμάν Εφέντη και αργότερα του Σαμί Εφέντι. Μετά από προτροπή του τελευταίου, άλλαξε για μικρό χρονικό διάστημα το όνομά του από Καμίλ σε Χασίμ υπογράφοντας με αυτό ορισμένα έργα του. Από τον Σαμί Εφέντη διδάχτηκε τις γραφές σουλούς, νεσίχ, ντιβάνι και τζελί ντιβάνι, καθώς και το σχεδιασμό τουρά, ενώ όταν εκείνος πέθανε, ο Αχμέντ Καμίλ τον διαδέχτηκε στο αυτοκρατορικό Διβάνι. Εργάστηκε ως δάσκαλος καλλιγραφίας στο Κολέγιο Καλλιγραφίας (τουρκ. Medresetülhattâtin) και στη σχολή Γαλατάσαράι. To 1355/1936 έγινε καθηγητής στην Ακαδημία Καλών Τεχνών (σημ. Πανεπιστήμιο Μιμάρ Σινάν), όπου παρέμεινε μέχρι το θάνατό του. Ταξίδεψε στην Αίγυπτο το 1351/1933 και το 1358/1940, φιλοτεχνώντας έργα που βρίσκονται σήμερα στο τζαμί του πρίγκιπα Μουχαμάντ Αλί Πασά στο Κάιρο.
Ο Αχμέντ Καμίλ ήταν ο τελευταίος που απέκτησε τον επίσημο τίτλο του κορυφαίου καλλιγράφου (τουρκ. resü'l-hattâtin) που δινόταν στον προερξάρχοντα καλλιγράφο της οθωμανικής αυτοκρατορίας. Κληροδότησε πολυάριθμα έργα, από τα οποία καλύτερες θεωρούνται οι συνθέσεις του στις γραφές σουλούς και νεσίχ, Πέθανε στη συνοικία Φατίχ και τάφηκε στο κοιμητήριο Γκιουμιούσουγιου (τουρκ. Gümüşsuyu).
Discoverer 37

Αποστολή

Η εκτόξευσή του έλαβε χώρα στην Αεροπορική Βάση Βάντενμπεργκ στις 13 Ιανουαρίου 1962 (21:41 UTC) με πύραυλο-φορέα Thor DM-21 Agena-B,  όμως δεν τέθηκε σε τροχιά.
Στόχος της αποστολής του ήταν να μπει σε χαμηλή περιγήινη τροχιά, ώστε να καταγράψει οπτικό υλικό το οποίο θα επέστρεφε πίσω στην Γη με κάψουλα επανεισόδου. Η ολική μάζα του δορυφόρου ήταν 1.1150 kg, ήταν δε εφοδιασμένος με πανοραμική κάμερα εστιακού μήκους 61 cm και μέγιστης ανάλυσης 7,6 m.
Παναιτώλιο Αιτωλοακαρνανίας

Γεωγραφία - Αξιοθέατα

Το Παναιτώλιο βρίσκεται μόλις 5 χλμ. νοτιοανατολικά από το Αγρίνιο και είναι σχεδόν ενωμένο με αυτό. Συνορεύει με το Καινούργιο (ΒΑ.), την εθνική οδό Αντίρριου - Ιωαννίνων (Δ.), τη Νέα Αβόρανη και τη λίμνη Τριχωνίδα. Ο εύφορος κάμπος του ξεκινά κοντά στις υπόρειες του Παναιτωλικού όρους και τελειώνει στις καλαμιές της λίμνης. Βασικά προϊόντα είναι οι ελιές, το καλαμπόκι και το τριφύλλι. Με τα καλοχτισμένα πέτρινα σπίτια του δεσπόζει στην περιοχή της Τριχωνίδας, στις παρυφές της οποίας βρίσκονται και τα "Αμπάρια", γνωστά για την πανίδα, τη χλωρίδα και όπου τα παλιότερα χρόνια είχε αναπτυχθεί εμπόριο χελιών και άλλων ψαριών. Το παλιό αντλιοστάσιο που υπήρχε ανακαινίστηκε μέσω Ευρωπαϊκού Προγράμματος LIFE - ΦΥΣΗ 1999 και μετατράπηκε σε Κέντρο Περιβάλλοντος Τριχωνίδας. Διαθέτει εκθεσιακό χώρο με  θεματικούς πίνακες, μακέτα της Τριχωνίδας, ενυδρείο με ψάρια της λίμνης, αίθουσα προβολών και εργαστήριο ανάλυσης ποιότητας νερού. Στον ίδιο χώρο λειτουργεί εκθετήριο του Γυναικείου Συνεταιρισμού Παναιτωλίου με τοπικά προϊόντα (γλυκά κουταλιού, τραχανά, χυλοπίτες κ.ά.).

Διοικητικά

Το Παναιτώλιο αναφέρεται επίσημα μετά την απελευθέρωση το 1835 με την ονομασία Μουσταφούλι στο ΦΕΚ 19Α - 07/12/1835 να προσαρτάται στον τότε δήμο Θέρμου. Το 1912 με το ΦΕΚ 261Α - 31/08/1912 ορίστηκε έδρα της νεοϊδρυθείσας κοινότητας Μουσταφουλίου. Το 1928 με ΦΕΚ 81Α - 14/05/1928 μετονομάστηκε σε Παναιτώλιον. Σύμφωνα με το πρόγραμμα Καλλικράτης  αποτελεί την τοπική κοινότητα Παναιτωλίου που υπάγεται στη δημοτική ενότητα Θεστιέων του Δήμου Αγρινίου και σύμφωνα με την απογραφή 2011 έχει 2.935 μόνιμους κατοίκους.
Αλέξανδρος Γκαλίτσιος

Καριέρα

Ο Γκαλίτσιος ξεκίνησε το ποδόσφαιρο από τα τμήματα υποδομής της ΑΕΛ, τον Ιούνιο του 2008. Μετά από αρκετές επιτυχημένες εμφανίσεις στο πρωτάθλημα των Κ-21, προήχθη στην πρώτη ομάδα τον Ιανουάριο του 2012, υπογράφοντας συμβόλαιο με διάρκεια 4,5 χρόνια. Έκανε το επαγγελματικό ντεμπούτο του στις 9 Μαΐου 2012, εναντίον του Πανθρακικού, υπό τις οδηγίες του Μιχάλη Ζιώγα.

Διεθνής καριέρα

Ο Γκαλίτσιος εκπροσώπησε την Ελλάδα με τις Εθνικές ομάδες των Κ17 και Κ19. Έκανε το διεθνές ντεμπούτο του με την Κ19, στις 3 Σεπτεμβρίου 2011, σε φιλικό αγώνα εναντίον της Σουηδίας.

Προσωπική ζωή

Είναι ο νεότερος γιος του πρώην ποδοσφαιριστή και αρχηγού της ΑΕΛ, Γιάννη Γκαλίτσιου, και ο αδελφός του επίσης ποδοσφαιριστή, Γιώργου Γκαλίτσιου, ο οποίος έχει επίσης παίξει στην ΑΕΛ για πολλά χρόνια και τώρα αγωνίζεται στην Λόκερεν, στο Βελγικό πρωτάθλημα.
Τυφώνας Κατρίνα

Ο τυφώνας Κατρίνα (hurricane Katrina) ήταν ο πιο πολύνεκρος και καταστρεπτικός τυφώνας του Ατλαντικού το 2005. Προκάλεσε τις ακριβότερες καταστροφές από οποιαδήποτε φυσική καταστροφή στις ΗΠΑ και ήταν ο πέμπτος πιο θανατηφόρος τυφώνας που έχει πλήξει ποτέ τις ΗΠΑ. Επίσης, ήταν και ένας από τους ισχυρότερους τυφώνες που έχουν παρατηρηθεί στον Ατλαντικό. Υπολογίζεται ότι περισσότερα από 1.833 άτομα πέθαναν εξαιτίας του τυφώνα και των επακόλουθων πλημμυρών, ενώ το συνολικό κόστος των καταστροφών έφτασε τα 81 δισεκατομμύρια δολλάρια ΗΠΑ 2005.
Ο τυφώνας σχηματίστηκε στις Μπαχάμες στις 23 Αυγούστου 2005 και εν συνεχεία διέσχισε τη Φλόριντα ως τυφώνας κατηγορίας 1. Στη συνέχεια πάνω από τα ζεστά νερά του Κόλπου του Μεξικού ενισχύθηκε ραγδαία και έφτασε στην κατηγορία 5, το μέγιστο επίπεδο της Κλίμακας Σαφίρ-Σίμπσον, με ταχύτητες ανέμων που έφταναν έως και 280 χλμ/ώρα. Στις 29 Αυγούστου, έφτασε στη Λουιζιάνα ως τυφώνας κατηγορίας 3 και προκάλεσε καταστροφές και πλημμύρες από την Φλόριντα μέχρι το Τέξας. Η μεγαλύτερη καταστροφή συνέβη στην πόλη της Νέας Ορλεάνης, το 80% της οποίας πλημμύρισε όταν το σύστημα αναχωμάτων που προστάτευε την πόλη καταστράφηκε, σε κάποιες περιπτώσεις αρκετές ώρες μετά την αποχώρηση του τυφώνα. Συνοικίες της πόλης έμειναν πλημμυρισμένες για εβδομάδες. Η κατάρρευση των αναχωμάτων θεωρείται η μεγαλύτερη πολιτική μηχανική καταστροφή που έχει συμβεί στις ΗΠΑ.
Audi A4

Το Audi A4 είναι ένα sedan αυτοκίνητο της κατηγορίας D, που παράγεται από τη γερμανική αυτοκινητοβιομηχανία Audi από τον Νοέμβριο του 1994 και από τον Αύγουστο του 2015 βρίσκεται στην πέμπτη γενιά του. Η πρώτη γενιά του A4 αντικατέστησε το Audi 80 το 1994.

Εκδόσεις

Διαχρονικά, το Audi A4 είναι διαθέσιμο σε δύο εκδοχές αμαξώματος: Saloon, δηλαδή 4-πορτο Sedan, και Avant, το όνομα που χρησιμοποιείται από την Audi για τα station wagon. Η δεύτερη και η τρίτη γενιά του Audi A4 (Β6 και Β7, αντίστοιχα), επίσης, προσφέρθηκαν και σε καμπριολέ έκδοση, γνωστή με το όνομα Cabriolet (τύπος 8H). Στην τελευταία γενιά του Audi A4 (Β8) η καμπριολέ έκδοση προσφέρεται στην αγορά ως A5 (τύπος 8T) Cabriolet  παράλληλα με την κουπέ έκδοση Audi A5 Coupe και την πεντάθυρη εναλλακτική της Audi A5 Sportback.  Audi S5 Coupe.
Η Audi διαθέτει επίσης και εκδόσεις με βελτιωμένα χαρακτηριστικά απόδοσης του Α4: το Audi S4 και την κορυφαία έκδοση με ακόμα πιο υψηλές επιδόσεις Audi RS4.
Το 2012 το Audi A4 υποβλήθηκε σε μερική ανανέωση (facelift)

A4L

Από τον Ιανουάριο του 2009, κυκλοφορεί αποκλειστικά στην Κίνα και μια έκδοση του A4 με μακρύτερο κατά 6,0 εκατοστά μεταξόνιο, γνωστή ως Audi A4L και με το συνολικό μήκος του αμαξώματος κατά 5,0 εκατοστά μακρύτερο.
Έντουιν Τζόνσον

Πρώιμη ηλικία

Ο Εντ. Καρλ Τζόνσον γεννήθηκε στη Σκάντια, στο βόρειο Κάνσας. Σε μικρή ηλικία, μετακόμισε με την οικογένειά του στη Λίνκολν, της Νεμπράσκα. Μετά την ολοκλήρωση της εκεί γυμνασιακής του μόρφωσης εργάστηκε ως τηλεγραφητής των σιδηροδρόμων στη νότια Νεμπράσκα. Το 1909, λόγω φυματίωσης μετεγκαταστάθηκε στο Κολοράντο, όπου το κλίμα ήταν καλλίτερο για την κατάστασή του.
Θερμοκρασία σώματος

Η θερμοκρασία σώματος είναι η θερμοκρασία που έχει φυσιολογικά το σώμα ενός έμβιου όντος.

Μέτρηση και φυσιολογικές τιμές

Φυσιολογικά, η θερμοκρασία του σώματος διατηρείται μεν μέσα σε σχετικά στενά όρια με τη βοήθεια θερμορρυθμιστικών μηχανισμών, αλλά, όπως συμβαίνει και με άλλες φυσιολογικές λειτουργίες, παρουσιάζει ημερήσιο ρυθμό, με χαμηλότερες τιμές τις πρωινές και υψηλότερες τις εσπερινές ώρες. Η μέτρηση της γίνεται με ειδικά όργανα, τα θερμόμετρα σώματος, που είναι μεγιστοβάθμια.
Η κεντρική θερμοκρασία του σώματος μετρείται από τους φυσιολόγους στο αίμα του δεξιού καρδιακού κόλπου και για τον άνθρωπο έχει φυσιολογική τιμή περίπου 37 βαθμούς Celsius (Κελσίου) ᵒC, με ημερήσια διακύμανση που δεν υπερβαίνει τους 0,6 ᵒC. Οι κλινικοί γιατροί, με τον όρο κεντρική θερμοκρασία εννοούν τη θερμοκρασία στο ορθό που κυμαίνεται φυσιολογικά από 36,1 ᵒC, νωρίς το πρωί, μέχρι 37,4 ᵒC, αργά το απόγευμα. Στη στοματική κοιλότητα η θερμοκρασία διατηρείται σε λίγο χαμηλότερα επίπεδα απ' όσο η θερμοκρασία στο ορθό και κυμαίνεται από 35,9 ᵒC μέχρι 37,2 ᵒC. Τέλος, η θερμοκρασία στη μασχάλη κυμαίνεται φυσιολογικά μεταξύ 35,7 ᵒC και 37 ᵒC.
Εκτός από τον ημερήσιο ρυθμό και άλλοι παράγοντες συνδεόμενοι με την καθημερινή δραστηριότητα, όπως η μυϊκή άσκηση, η υψηλή θερμοκρασία του περιβάλλοντος, ένα πλούσιο γεύμα ή ένα πολύ θερμό λουτρό, είναι δυνατόν να προκαλέσουν μικρές (κατά 0,3-0,6 ᵒC) αυξήσεις της φυσιολογικής θερμοκρασίες. Επιπλέον, στις γυναίκες η θερμοκρασία του σώματος είναι χαμηλότερη κατά τις πρώτες 14 ημέρες του κύκλου και διατηρείται σε υψηλότερα επίπεδα (κατά 0,2-0,4 ᵒC) μέχρι το τέλος του. Στα δε νεογνά, η θερμοκρασία επιφανείας σώματος κυμαίνεται μεταξύ 36.4 ºC και 37.4 ºC.
2834 Κρίστυ Κάρολ

Φυσικά χαρακτηριστικά

O φασματικός τύπος του Κρίστυ Κάρολ είναι S (λιθώδης). Τα υπόλοιπα φυσικά χαρακτηριστικά του είναι άγνωστα.
Κύπελλο Κύπρου πετοσφαίρισης ανδρών 2014-15

Σύστημα διεξαγωγής

Στην προημιτελική φάση οι οκτώ ομάδες κληρώθηκαν τυχαία μεταξύ τους σε τέσσερα ζευγάρια και έδωσαν διπλούς αγώνες (εντός και εκτός έδρας). Οι τέσσερις νικήτριες προκρίθηκαν στην ημιτελική φάση. Στην ημιτελική φάση οι ομάδες κληρώθηκαν τυχαία μεταξύ τους και τα δύο ζευγάρια έδωσαν διπλούς αγώνες (εντός και εκτός έδρας) με τις δύο νικήτριες να προκρίνονται στον τελικό. Στις δύο αυτές φάσεις, αν κάθε ομάδα ενός ζευγαριού είχε από μία νίκη, στον επόμενο γύρο προκρινόταν η ομάδα με τη μεγαλύτερη διαφορά μεταξύ των αποκτηθέντων και απολεσθέντων και στους δύο αγώνες σετ. Σε περίπτωση που είχαν την ίδια διαφορά (π.χ. κάθε ομάδα είχε από μια νίκη με 3-0), στον επόμενο γύρο προκρινόταν η ομάδα με την μεγαλύτερη διαφορά μεταξύ των
αποκτηθέντων και απολεσθέντων και στους δύο αγώνες πόντων. Σε περίπτωση που η διαφορά αυτή ήταν η ίδια, στον επόμενο γύρο προκρινόταν η ομάδα η οποία στον νικηφόρο της αγώνα είχε μεγαλύτερο λόγο στο κλάσμα που είχε σαν αριθμητή τους αποκτηθέντες και παρονομαστή τους απολεσθέντες πόντους της. Σε περίπτωση που και οι λόγοι του κλάσματος των δύο ομάδων ήταν ίδιοι διεξαγόταν επαναληπτικός αγώνας σε ουδέτερη έδρα.
Ο τελικός ήταν μονός και διεξήχθη σε ουδέτερη έδρα.